Ǹdzóe bia. Sáləmen Dávid. 2Yób lálɛ̂ dúmá Zambá, m̀ful yób wâtaman bisíé yā mɔ́ móé. 3Amǒs látīe amǒs ndɔ́ŋ, alú lávə̄ alú ayə́mə. 4Á sə́ kig ǹláŋ, bibúg byá sə́ kig étē, mod ǎ wōg kig kíŋ dzābán. 5Hə ekígá dzábán ńdzɔ̄ yáyaman á ńgúmā sí ósə, ńdɔ̄ fálaga ǹkɔ́bɔ dzabán yakə kwí á suga sí ndon. Á wé ńgɔ Zambá á ngālóŋ ńló dzóbo ebə̌m. 6A fulan ai ǹlúg yǎ ā kwí étun ndá, zingí yǎ é nə̄ miǹtag nâ yatíe ḿbīl wóé. 7A tíe ai dulu é suga yób nyɔ̄, ǎ ngakilan a kələ kwí é suga yób ḿbɔ̄g, təge ai é dzóm yā ndúgúdu dzié é nə̄ təge namba. 8Mvéndé Ǹtondôbə e nə súg yǎ ḿbəŋ, yadúgan və́ ényiŋ; akɔ́g mə́mvéndé Ńtondôbə á nə̄ bə́bə́lá, lávə̄ zəzə̌ bod fəg. 9Məbéndé mə́ Ńtondôbə mə́ nə̄ tə́tə̄lə́; mávə̄ miǹtag á ńnəm ! Mvéndé Ǹtondôbə yafúb éyə̄gan, yafyɛ fəg mod. 10Wɔ̌ŋ Ńtondôbə ó nə m̀fúfúb, təge fɔlan á ńnomó etɔá; ǹtól Ńtondôbə ó nə̄ bə́bə́lá, tə́tə̄lə́ á ńnomó etɔá. 11Bâyi wá dú a lodo mvɔ́d, a lodo nyiá mvɔ́dɔ. Bibúg bíé bí nə ezəzəg bí lodo wé, bí lodo ḿkpámáŋ ńkɔn wé ! 12Ású tē ńdɔ etúgā dzóē yáfudi ǹnə́m wóé étē, ányiě byā, nálā ó nə ai mod m̀fí. 13Hədá, zá á nə̄ tóan yə̌m bivǔs yā nyɔ́l dzīē ? Fúbúgū á fɔ̄ɔ̄ mā á bívūs bí sɔ̄lɔ́ á məsoé ! 14Kələ́ ai etúgā dzóe oyáb ai bod mə́bun[3] : tə wadzoge ma tɔ tsətsad á mɔ́ mábán, eyɔ̌ŋ tē hḿ māyi tɔbɔ̌ təge ai bidzo, m̀fúbán á mod ǹsə́m. 15Wógó bībúg yā ányu dáma, ai miǹkɔ́bɔ̄ yā á ńnə̄m wáma, kɔ́m ésə̄ á mís móe, Ǎ Ńtondôbə, wa yǎ ó nə̄ ńkōm wáma, o tɔá fə ǹkaman wáma.